### Beslutningstema

Det skal besluttes, om der skal meddeles dispensation til etablering af rytterlys på adressen [adresse], 6280 Yrsa Mogensen.

### Sagsfremstilling

Tønder Kommune har stillet ejendommen [adresse] til rådighed for Højer Byudvikling ApS, som ønsker at ændre anvendelsen fra bolig til ateilier/galleri. I den forbindelse er en større ombygning nødvendig både inde og ude. Der er søgt om ændringer af facade og tagkonstruktion, som vist på bilag 3.

Ejendommen er opført i 1878 og er i lokalplanen udpeget som bevaringsværdig med SAVE-værdien 4. Denne er dog ikke tilsvarende bygningens nuværende tilstand, og huset bærer præg af tiltagende forfald. Ejendommen er omfattet af bevarende lokalplan nr. 070-210 for Højer bymidte, som bl.a. har til formål at sikre de karakteristiske og væsentligste værdier i den oprindelige bystruktur, den bevaringsværdige bebyggelse og i den unikke sammenhæng mellem by og landskab.

I forbindelse med ombygningen fjernes brystningen under de fem vestligste vinduer mod [adresse] og vinduerne erstattes af høje vinduespartier. Dette for at åbne facaden mod gaden for at give indblik til atelieret og det aktive værksted for forbipasserende, og sikre gode dagslysforhold. De øvrige "almindelige" vinduer i facaden udskiftes i eksisterende vindueshuller som to-rammede, sidehængte vinduer uden opsprosning. Ifølge lokalplanens § 6.14 skal vinduer udføres med samme proportioner som i den oprindelige byggestil, som hovedregel sidehængte, to- eller trerammede eller dannebrogsvinduer. Ruder i samme bygning skal udføres med samme højde-breddeforhold. Andre vinduestyper kan dog tillades, hvor arkitekturen lægger op til det. De høje vinduespartier etableres med udgangspunkt i de eksisterende vinduer og respekterer således bygningens rytme og oprindelige udtryk og har endvidere en væsentlig funktion for bygningens anvendelse. Mod syd, orienteret mod det nye byrum mellem [adresse] og [adresse], etableres et større glasparti med foldedøre, så facaden kan åbnes delvist mod det nye torv og en kunsthåndværker evt. kan etablere aktiviteter ud på torvet. Endelig ønskes etableret et rytterlys placeret over en indvendig trappeskakt. Restriktive brandkrav for denne type bygning gør, at den indvendige trappe skal udføres som en separat brandsektion med røgventilation. Trappekernen er placeret centralt i bygningen uden forbindelse til ydervægge, så eneste umiddelbare mulighed for dagslys til trapperummet er gennem et ovenlysvindue i tagets kip, som ligeledes skal fungere som røgventilation.

Jf. lokalplanens § 6.14 må tagvinduer udelukkende placeres i tagflader, der ikke er synlige fra offentlig vej og forudsat, at vinduet nedfældes i tagfladen. Disse betingelser opfyldes ikke ved den ansøgte løsning og den hidtidige praksis for etablering af tagvinduer har været håndhævet restriktivt. En dispensation fra lokalplanens § 6.14 til etablering af rytterlys er således imod den hidtidige praksis, hvor der senest i februar er meddelt politisk afslag til et tagvindue over en trappeopgang i en privat bolig, hvilket kan medføre en uønsket præcedens. Dog er der i den konkrete sag særlige forhold i form af de skærpede brandkrav som følge af, at der er tale om en butiks-/atelierbygning og ikke en privat bolig.

Scenarie 1:

Forvaltningen vurderer, at der i den konkrete sag bør meddeles afslag til rytterlyset, da den hidtidige praksis bunder i et ønske om at bevare de rolige tagflader mod gaderne og husenes oprindelige arkitektoniske udtryk. Rytterlys som ansøgt vil virke fremmed for bygningens arkitektur og komplimenterer ikke facadens æstetik.

Scenarie 2:

Alternativt kan der meddeles dispensation til rytterlyset på baggrund af en funktonel beggrundelse grundet bygningens brandklassificering som brandklasse 2. Dette kan medføre en uønsket præcedens, som dog kan begrænses til bygninger over brandklasse 1, hvor lignende vil være nødvendigt af hensyn til brandsikkerhed.

### Lovgrundlag

Planloven

### Fagchefen for Teknik og Plan indstiller,

at der tages stilling til det ansøgte ud fra de to scenarier.

### Beslutning

Scenarie 1 godkendt.

Kenny Jørgensen deltog ikke i mødet.